钦定古今图书集成/明伦汇编/官常典/第511卷 > 姚麟
## 钦定古今图书集成/明伦汇编/官常典/第511卷 > 姚麟

按《宋史姚兕传》：“麟字君瑞，兄兕攻河州时俱在兵间，
中矢透骨，镞留不去，以彊弩出之，笑语自若。积功至
皇城使，为秦凤副总管，从李宪讨生羌，擒冷鸡朴。再
转东上阁门使、英州刺史。元丰西讨，以泾原副总管
从刘昌祚出，战，胜于磨𠼪隘，转战向鸣沙，趋灵州，而
高遵裕败还，降为皇城使，永兴军路钤辖，复为泾原”
副总管。夏人修贡，且乞兰、会壤土，麟言：“夏人囚其主，
王师是征。今秉常不废，即为顺命，可因以息兵矣。独
兰会不可与。愿戒将帅，饬边备，示进讨之形，以绝其
望。”从之。督诸将讨堪哥平。经略使卢秉上其功状，赐
金帛六百。元祐初，擢威州团练使、龙神卫四厢都指
挥使，历步军殿前都虞候、步军马军副都指挥使。绍
圣三年，以建武军节度观察留后出知渭州，安焘请
留之。曾布曰：“臣尝访麟御边之策，及熙河疆域俱不
能知，愿加敕儆，使之尽力。”韩忠彦曰：“奏对语言，非所
以责此辈。”哲宗乃留麟不遣，寻拜武康军节度使、殿
前副都指挥使。王赡取青唐，麟以为朝廷讨伐方息
肩，奈何复生此大患。已而赡果败。徽宗立，进都指挥
使，节度建雄、定武军检校司徒，卒。帝诣其第临奠，赠
开府仪同三司。麟为将沈毅持重，不少纵舍。宿卫士
尝犯法，诏释之，麟杖之于庭，而后请拒诏之罪，故所
至肃然。